Az embert ünnepli a Toyota Super Bowl reklámfilmje
Az év legfontosabb reklámjában nem autóit, és nem is technológiai fejlesztéseit népszerűsíti a Toyota, hanem azt, ami igazán értékessé teszi az életet: az erőnkön felüli kitartást, a magunkba és egymásba vetett hitet, az összefogást, a korlátokat és feltételeket nem ismerő szeretetet.

Aki látta, bizonyára örökre emlékezetébe véste a Toyota 2021-es Super Bowl-reklámját. A Jessica Long paralimpiai úszófenomén életének egyik legmeghatározóbb pillanatát: örökbe fogadásának első lépéseit felidéző, 60 másodperces szpotban a háttérbe szorult az, ami a filmet ténylegesen életre hívta – azaz, hogy a Toyota 2015 óta kiemelt támogatója a nemzetközi és észak-amerikai paralimpiai mozgalomnak –, és helyette döntéseink emberi oldalának az ereje került a fókuszba.
Ennek a megható, felemelő reklámfilmnek a szellemisége hatja át a Toyota idei Super Bowl reklámját is, amely szintén egy paralimpikonról szól – pontosabban kettőről, hiszen a kanadai McKeever fivérek egy életen át támogatták egymást, erőt merítve a másikból. Robin olimpiai sífutóként is sikereket ért el, halhatatlanná azonban vak öccse, Brian vezetőjeként vált: 2001 és 2010 között, három téli paralimpián hét arany-, két ezüst- és egy bronzérmet nyertek. Brian új vezetőjével, Erik Carletonnal az oldalán további két téli olimpián is részt vett. Pályafutása során összesen 17 érmet (ebből 13 aranyat) nyert, és ezzel minden idők legsikeresebb sífutó paralimpikonja. A film a felhőtlen gyermekkortól a végzetes orvosi diagnózison át a talpra állásig, az emberfeletti erőt és odaadást igénylő felkészülésig, majd az első sikerekig idézi fel a testvérek életét.
VIDEO: https://youtu.be/x_UgHZdjgvQ
Noha a „Brothers” című reklámfilmet csak a Super Bowl televíziós közvetítésének észak-amerikai nézői láthatják, a magyar idő szerint február 14-én, hétfőn hajnalban kezdődő sporteseményt Európából is érdemes nyomon követni. Egyrészt azért, mert az amerikaifutball-bajnokság döntője mindig különleges sportélmény, másrészt mert a félidőben olyan showműsort ígérnek a szervezők, amelyre a Super Bowl több mint fél évszázados története alatt ritkán volt példa. A kortárs rap és hip-hop legnagyobb sztárjai, valóságos élő legendák fognak fellépni egymással. Dr. Dre, Snoop Dogg, Eminem, Mary J. Blige és Kendrick Lamar mellett két elismert hallássérült rapper: Sean Forbes és Warren Snipe is színpadra áll.

